有窦复者世居镇戎能道边事
王陶 (Song)
君不见镇戎德顺弓箭手，耕种官田自防守。相团置堡禦蕃军，下视贼庭殊不有。杀羊取骨燃艾炙，试卜赋兵知拾寇。都校招呼入堡居，堡外重围百里馀。墙低城小不难破，贼箭如棚城上过。堡中不及数十人，且斗且骂且欣欣。登陴斫门谓平取，应弦死伤已无数。窗间定箭射酋豪，一箭已闻哭声举。争将锦囊裹贼尸，鸣金收众唯恐迟。不唯城堡依然固，吾众不伤毫与釐。自从干戈动四鄙，覆军杀将曾无耻。朝廷未省遗边功，何事此勋不闻记。安得天兵百万众，尽如此辈坚且勇。